dr Aleksandra Hadžić

Filozofski fakultet

Univerzitet u Banjoj Luci

**RECENZIJA MONOGRAFIJE**

***Novi životni stilovi i forme porodice***

autorke dr Jelene Opsenica Kostić

Odlukom Nastavno naučnog veća Filozofskog fakulteta u Nišu, br. 168/1-14-2-01, donesenom na sjednici održanoj 17.6.2017. imenovana sam za recenzenta monografije *Novi životni stilovi i forme porodice*, autora doc. dr Jelene Opsenica Kostić.

Nakon napravljene analize monografije *Novi životni stilovi i forme porodice*, autorke dr Jelene Opsenica Kostić, imam čast Nastavno-naučnom veću Filozofskog fakulteta u Nišu saopštiti sledeći

**IZVJEŠTAJ**

Rukopis monografije dr Jelene Opsenica Kostić pod naslovom *Novi životni stilovi i forme porodice*, obuhvata 183 stranice teksta u formatu A4, uključujući i bibliografiju izloženu na 17 strana. Rukopis je organizovan u 3 cjeline i to: I) Uvod, II) Novi životni stilovi odraslih i III) Nove forme porodice, sa odgovarajućim poglavljima.

Prvi dio rukopisa (poglavlja 1-8), sa naslovom „Uvod“, postavlja temelj centralne teme rukopisa, uvodeći određenje odraslog doba. Na samom početku se postavlja pitanje *kriterijuma ulaska u odraslo doba*. Predstavljena su dva pristupa koje koriste i novi udžbenici iz razvojne psihologije – teorije stadijuma i nešto novije ekološke teorije razvoja. Teorije stadijuma su poznatije i sa ciljem jasnog određenja kroz koje etape osoba treba da prođe da bi postala odrasla. Međutim, u stvarnosti postoji velika raznolikost razvojnih zadataka sa kojima se suočavaju pripadnici istog društva, a razlike postaju još veće ako treba uporediti različita društva i kulture. Odrasli ljude ne prolaze kroz iste stadijume razvoja, a to mogu da objasne *ekološke teorije razvoja*. Pored teorije Jurija Bronfenbrenera, poznatoj našoj populaciji, predstavljene su, za razvojnu psihologiju cjelokupnog životnog ciklusa značajane teorije Glen Eldera i Pola Baltsa. Teorija Glen Eldera značajna je, prije svega, zbog isticanja značaja vremena i mjesta u istoriji u kojem osoba živi. Prvo poglavlje monografije pruža okvir za razumijevanje zašto nemamo (i ne moramo i ne možemo da imamo) univerzalne stadijume razvoja i razvojne zadatke, tj. zašto se javljaju novi životni stilovi i nove forme porodice.

Drugi dio (poglavlja 9-15) naslovljen sa “Novi životni stilovi odraslih” predstavlja nove životne stilove odraslih, onako kako ih, prepoznaju novije publikacije vezane za cjeloživotni razvoj, a obuhvataju cjeline: Namjerno sami, Namjerno bez djece i Parovi koji žive odvojeno. Za svaki stil je data, prema autorki najbolja raspoloživa procjena koliko tih ljudi ima, zašto se taj stil javio i kako je, do sada, istraživan, te šta su istraživanja pokazala. Kad god je bilo moguće, autorka navodi primjere istraživanja/anketa. Cilj autorke je da čitaocu omogući razumijevanje fenomena, kao i da obezbijedi informaciju kako je fenomen istraživan. Jedan od izuzetno važnih ciljeva jeste i podsticanje novih istraživača u formulisanju svojih istraživačkih tema. Nakon ova tri stila, opisana su i dva nova fenomena vezana za odraslo doba – Arnetovo odraslo doba u nastajanju i fenomen „bumerang djece“, koji poslednje dvije decenije „pogađa“ razvijena društva, gdje pomalo ruši izgrađeno očekivanje da se djeca nakon školovanja ne vraćaju da žive sa roditeljima. Poglavlje sadrži i 5 Priloga: Prilog 1: Ankete Bele DePaulo, Novi načini življenja i Da li si solo u srcu?; Prilog 2: Skala preferencije samoće, Burger; Prilog 3: Anketa Namerno bez dece Laure Skot; Prilog 4: NatCen istraživanje LAT odnosa; Prilog 5: Kako je ispitivano odraslo doba u nastajanju?; koji u velikoj mjeri doprinose jasnoći i zanimljivosti.

U dijelu III (poglavlja 16-26) pod naslovom “Nove forme porodice”, autorka uvodi određenje novih formi porodica povezujući ih sa promjenama u društvu, u skladu sa određenjima sociologa, ali i sa promjenama nastalim razvojem medicine i zakonskim regulativama koje dozvoljavaju ili zabranjuju određene opcije sticanja potomstva. Prije samog predstavljanja novih formi porodice, autorka uvodi faktore važne za funkcionisanje porodice, sa ciljem da ove procjene budu parametri za procjenu svakog tipa porodice. Teme koje obuhvata ovaj dio čine VTO porodice, porodice nastale uz pomoć donora, porodice nastale uz pomoć surogat majki, porodice majki lezbejki, porodice gej očeva i samohrane majke po izboru. Dodati su i samohrani očevi po izboru, o kojima prema autorki, nema mnogo materijala, ali ti ljudi postoje i zaslužuju da budu navedeni. Poslednje poglavlje uvodi provokativnu i podsticajnu temu o važnosti pola roditelja. Poglavlje sadrži 10 Priloga: Prilog 6: Neke odredbe porodičnog zakona; Prilog 7: Primer ispitivanja iskustva žena sa VTO; Prilog 8: Primer ispitivanja otvorenosti prema deci u vezi sa začećem pomoću donora; Prilog 8: Primer ispitivanja otvorenosti prema deci u vezi sa začećem pomoću donora; Prilog 9: Zašto, kada i kako reći detetu o začeću uz pomoć donora; Prilog 10: Ispitivanje stavova u vezi sa donacijom jajnih ćelija; Prilog 11: Odlomci iz predloga Građanskog zakonika Republike Srbije; Prilog 12: Skala stavova prema gestacionom surogat materinstvu, GSAS; Prilog 13: Različite porodice. Ista ljubav. O idejama za uključivanje različitih porodica; Prilog 14: Podsećanje na Zakon o zabrani diskriminacije; Prilog 14: Podsećanje na Zakon o zabrani diskriminacije; koji predstavljaju vrijedan doprinos tekstu, ali i podsticaj za buduća istraživanja, kao i različite savjetodavne i psihoterapijske aktivnosti sadašnjih i budućih profesionalaca. Cjelina posvećena surogat materinstvu ima čak tri priloga u čemu se ogleda autorkin doprinos prepoznavanju značaja trenutka u “vremenu i mjestu u istoriji”, osobito kada se uzme u obzir izglasavanje novog Zakona o biomedicinski potpomognutoj oplodnji.

Na kraju rukopisa, u Bibliografiji uredjenoj po abecedi, data je lista korištene literature, koja obuhvata 235 bibliografskih jedinica na engleskom i srpskom jeziku.

**ZAKLJUČAK I PREDLOG**

Monografija *Novi životni stilovi i forme porodice* predstavlja izuzetno značajan doprinos razumijevanju odraslog doba. Počev od pitanja kriterijuma ulaska u odraslo doba, složenosti i raznovrsnosti razvojnih zadataka i specifičnosti istorijskog i kulturnog konteksta, pri čemu postaje jasno nepostojanje univerzalnih stadijuma i razvojnih zadataka, pa preko novih životnih stilova i novih formi porodice, autorka gradi prostor za razumijevanje različitosti i uvažavanje različitih razvojnih putanja. Ovakav pristup predstavlja izazov za mnoge buduće istraživače, profesionalce, ali i sve one koji su zainteresovani za temu, otvarajući prostor za razumijevanje različitih perspektiva. Monografija predstavlja dragocjen materijal za sve one koji se bave odraslim dobom iz perspektive društvenih nauka. Iako je pisana iz ugla psihologa, a svakako će studenti psihologije imati najviše koristi od monografije, uključuje i potrebu poznavanja pravnih normi, kao i mogućnosti medicine – asistirane reprodukcije. Uvjerena sam da monografija predstavlja važan izvor saznanja za sve one koji su uključeni u asistiranu reprodukciju, bilo da su pružaoci usluga, ili osobe koje se interesuju ili pripremaju za nju.

Na osnovu ukupne ocjene rukopisa *Novi životni stilovi i forme porodice,* autora dr Jelene Opsenica Kostić, sa zadovoljstvom preporučujem objavljivanje i štampanje rukopisa u formi naučne monografije.

U Banjoj Luci, 2.6.2017. Doc. dr Aleksandra Hadžić